En nom de nostre seigneur amen. L’an de l’incarnacion d’icellui mil trois cens quatre vins et seze, le vint quatrime iour du mois de may, je Guy de Sencey prestre demorant a Diion, fais sauoir a touz ceulx qui verront et orront ces presentes lettres, que ie de mon bon grey, plainniere volente et certainne science, par bon aduis et meure deliberacion et pour mon tres grant proffit et vtilite euidens, vens, cede, quicte, transporte, octroye et deliure perpetuelment pour moy mes hoirs et les ayens cause de moy, a religieuses et honnestes personnes les prieur et couuent du monastere de Saint Estienne de Diion pour eulx et leurs successeurs, vne maison que ie auoie ensamble le fons, mex, appartenances, drois et appendances quelconques d’icelle, ainsi comme ycelle maison et mex se comportent de long et de large, assis à Diion en la rue du Petit Pautez, de coste la maison aux hoirs de feu Guillemote la Puillée iadiz ma femme d’une part, et la maison et mex des confreres de la confrarie aux sueurs de Diion d’autre part, et se comportent dez la rue deuant jusques aux murs de chastel; yceulx maison et mex chargiez de deux frans d’or de annuelle et perpetuelle cense ou rente deuz chascun an aux diz religieux par moitie a Noel et a la Saint Jehan Baptiste. Et ce present vendaige, j’ay fait et faiz pour le pris et somme de quarente florins de bon or et de iuste poix, a moy pour ce paiez, bailliez, nombrez et deliurez de par les diz religieux realment et de fait, en la presence du coadiuteur et des tesmoins cy dessoubz escrips, c’est assauoir en vint neuf escuz d’or a la coronne du coing du roy nostre sire, piece competee pour vint deux solz six deniers tournois, et en huit gros demi en blans de dix deniers tournois la piece, lesquelles parties valent la dite somme de quarente florins d’or. De la quelle somme je me tien pour bien paiez satisfait et content, et en quicte perpetuelment les diz prieur et conuent pour eulx et leurs successeurs a touiours. De la quelle maison, fons, mex, droiz, appertenances et appendences d’icelle par moy venduz, cedez, quictez et transportez comme dit est, je deuest perpetuelment moy et mes hoirs, et les diz prieur et conuent pour eulx et leurs successeurs es personnes de freres Pierre de Lixey prieur et Guy Darc enfermier dudit monastere en ai reuestu et reuez, et les en ai mis et met en bonne, vraie, vuide et corporelle possession et saisine ou aussi par la teneur de ces presentes lettres et par la tradittion de certainne clef de la ditte maison. Promettans je uendeur dessus nomme par mon serement pour ce donne aux sains euuangilles de Dieu corporellement, et soubz l’obligacion de touz mes biens et des biens de mes hoirs, meubles et nonmeubles, presens et auenir quelconques et ou qu’ils soient, ce present vendaige et toutes les choses comprises et contenues en ces presentes lettres et vne chascune d’icelles auoir et tenir fermes, estables et aggreables a touiours et la ditte maison, fons, mex, droiz, appertenances et appendences dessus dites garantir, deffendre et faire en pais tenir perpetuelment aux diz religieux et a leurs successeurs pour la ditte charge de deux frans a eulx deuz comme dit est, et pour sa perche, senz autre charge, seruitute, ypotheque et obligacion quelconque enuers et contre touz en tous jugements et dehors a mes propres missions et despens deuant plait entame ou apres la chose euite ou non euite, et faire tout ce que l’en doit faire en cas d’euiction et de garantie et rendre, restituer et entierement reseruer aux diz religieux, et a leurs successeurs tous dommaiges interests, missions et despens qu’il pourroient faire encourrir et soustenir pour occasion des choses dessus dites ou aucunes d’icelles non faites non tenues et non acomplies par la maniere que dit est, et contre la teneur de ces presentes lectres, ou aucunes des choses contenues en ycelles non faire, dire ou venir par moy ne par aultre, taisiblement ou en appert en aucune maniere. Renuncens du tout en ce fait par mon dit serement a l’excepcion de mal de fraude, barat, lesion, circonuencion et deceuance, oultre la moitie de iuste pris, a touz droiz et loix par lesquelx les contraulx et besoingnes sont rescindez quant il appert les contrahens estre deceuz en leurs contraulx et besoingnes, et a toutes et singuleres excepcions, barres, allegacions, cauillacions, deffenses, cauteles et contradictions tant de droit comme de fait qui contre l’effect et teneur de ces presentes lettres pourroient estre dictes, proposees, obiciees ou alleguees, et mesmement au droit disant general renunciacion non valoir se l’especial n’est deuant mise. Et quant aux choses dessus dites et chascune d’icelles tenir, faire garder et accomplir, je vueil moy et mes hoirs estre contrains ainsi comme de chose adiugie par la court de monseigneur le duc de Bourgoingne a la juridicion, compulsion et contrainte de la quelle court quant ad ce je submet et oblige moy mes hoirs et touz mes biens et les biens de mes hoirs, meubles et non meubles, presens et auenir quelconques et ou qu’ilz soient. En tesmoing de ce j’ay requis et obtenu le seel de la ditte court estre mis a ces presentes lettres lesquelles j’ay voulu et vueil estre faites et refaites vne foiz ou pluseurs au consoil et dictie de saiges en la meilleur forme de paroles que l’en pourra, la substance du fait en ce gardee. C’est fait et passe pardeuant Guillemot Girart de Diion clerc coadiuteur de discret homme Andrie de Faanay notaire dudit lieu de Diion pour mondit seigneur le Duc. Presens Estienne Rouhier, Jehan de Prenomcheres et Perrenot Rouhier de Gray demorant à Diion tesmoins ad ce appellez et especialment requis l’an le iour et le mois dessus diz. — G. Girart.